Bursa „Mircea Eliade” pentru tinerii cercetători români
Secțiunea de Științe Umaniste a ICUB și „Centrul de Excelență în Studiul Imaginii” din cadrul Universității din București au deschis competiția pentru Bursa „Mircea  Eliade”. Grantul se  acordă  de  către  Rectorul  Universității  din  București  pentru studierea și pregătirea pentru publicare a textelor și documentelor inedite ale lui Mircea  Eliade, aflate în principal la Biblioteca Universității din Chicago și în diverse alte fonduri de arhivă și biblioteci din SUA și Europa. 
Candidaturile pentru competiția în curs pot fi depuse online până la 15 octombrie 2020. Mai multe detalii cu privire la condițiile bursei „Mircea Eliade”, aplicații și sistem de evaluare sunt disponibile aici. 

Bursa „Mircea Eliade” se adresează candidaților care au deja titlul de doctor, obținut cu maximum șapte ani până la momentul depunerii aplicației, și care să fi făcut deja dovada capacității de a lucra cu succes ca cercetători independenți. De asemenea, aceștia trebuie să fie familiari cu viața și opera lui Mircea Eliade, să cunoască limbile română și engleză la nivel avansat și să aibă cel puțin cunoștințe de bază cu privire la istoria religiilor și cultura română modernă. 

Bursa este oferită pentru o perioadă de 12 luni și poate fi prelungită până la trei ani, în baza unor evaluări de parcurs și în funcție de dezvoltarea cercetării. 
Coordonatorul științific al bursei „Mircea  Eliade” este prof. univ. dr. Sorin Alexandrescu, director al „Centrului de Excelență în Studiul Imaginii” din cadrul Universității din București.
